text: Ni timer efter motorvejsulykke: Alle spor er åbne
  21 juni 2017 kl. 19.54
  En voldsom ulykke med to lastbiler har spærret Sønderjyske Motorvej det meste af onsdagen og har skabt massive køer. Ni timer efter er alle spor åbne.  
  Ni timer efter en voldsom ulykke på Sønderjyske Motorvej er alle spor åbne igen. På grund af et stor hul i vejen er det kun det ene spor, der har været farbart indtil nu. 
  - Vi har repareret hullet og har åbnet op igen. Der er ved at være ryddet op efter ulykken, og trafikken er ved at blive normaliseret, siger Flemming Lau, vagtchef, Sydøstjyllands Politi. 
  Motorvejen var spærret efter to lasbiler kørte sammen tidligere i dag. Det ene spor blev åbnet efter et par timer, men da det var blevet åbnet, så skete der et mindre uheld i det farbare spor. Det lukkede motorvejen. Indtil for kort tid siden har der kun været et spor åbent, og det har forårsaget massive køer hele dagen.
  
  
  